તમારું અંતર મૌનનું અથવા શાંતિનું આધ્યાત્મિક કેન્દ્ર છે. એ પરમસત્યના આદિસ્થાન અથવા મૂલાધાર જેવા સ્થાન-વિશેષનો સીધો સંપર્ક સાધો. કારણ કે બે બિંદુઓની વચ્ચેનું ટૂંકામાં ટૂંકું અંતર સીધી રેખાને જ કહેવામાં આવે છે. એવા ભૂમિતિના સિદ્ધાંતની પાછળ આધ્યાત્મિક સત્ય છુપાયેલું છે. એ સત્યને સ્વીકારો એટલે સીધા સાધનામાર્ગનું રહસ્ય તમને આપોઆપ સમજાઈ જશે. એને બીજે ક્યાંય શોધવાની આવશ્યક્તા નહિ રહે. ‘એક પગલું હજારો માઈલની મુસાફરીના મંગલ આરંભરૂપ હોય છે.’ પરંતુ એ પહેલું પગલું ભરાય જ નહીં તો મુસાફર જ્યાંથી મુસાફરીનો શુભારંભ કરવાનો છે ત્યાં જ રહી જશે.